Delta-variant nou in SA | Maroela Media
Die sogenaamde Delta-variant, wat aanvanklik in Indië opgemerk is, het nou ook in Suid-Afrika kop uitgesteek en oorheers tans die land se Covid-19-infeksies.
Dié nuus is Saterdag deur Mmamoloko Kubayi-Ngubane, waarnemende minister van gesondheid, en 'n span kenners aangekondig.
Die Delta-variant is in dié stadium in 85 lande aangeteken en is die aansteeklikste van al die bestaande variante. Dit sluit in die Beta-variant van die koronavirus wat vroeër op tuisbodem opgemerk is.
Volgens dr. Richard Lessells van die KwaZulu-Natal Research Innovation and Sequencing Platform (Krisp) is die Delta-variant tussen 30% tot 60 % meer aansteeklik as die Beta-variant en twee keer meer aansteeklik as die koronavirusinfeksie wat in Desember 2019 in Wuhan, China, uitgebreek het.
Prof. Tulio de Oliveira van Krisp sê die Delta-variant versprei baie vinnig van persoon tot persoon en oorheers infeksies in lande waar dit kop uitgesteek het.
Dit lyk in dié stadium of die Delta-variant 'n hoër kans vir herinfeksie inhou en dat simptome soos hoofpyn, seerkeel, loopneus en nies met die variant gepaardgaan hoewel die kenners erken het dat meer data hieroor benodig word.
Dit is ook nie in dié stadium seker of die Delta-variant ernstiger siektetoestande of 'n groter sterfterisiko tot gevolg het nie. Dit is wel bemoedigend dat die entstof teen Covid-19 wel ten spyte van die Delta-variant steeds beskerming teen hospitalisasie en ernstige siekte bied.
Dít mits 'n pasiënt ten volle ingeënt is.
Prof. Koleka Mlisana, medevoorsitter in die ministeriële raadgewende komitee, sê die hoë aantal infeksies in Gauteng is in die lig van die Delta-variant dus nie verbasend nie. Sy waarsku dat die variant waarskynlik meer druk op die land se gesondheidstelsel beteken en dat strenger maatreëls benodig gaan word, veral wat byeenkomste betref.
Natuurlik is dit nie verbasend nie gegegwe RSA se poreuse grense…
Ek dink dit is hoogtyd dat ander middels, met belowende resultate, ook op 'n proefgrondslag gebruik word in behandeling van C-19 gesien in die lig daarvan dat ons inentings teen 'n slakkepas plaasvind!
Ons grense is suiwer…. Wat verwag die regering?
Ek is van mening dis na die " vaccines" wat die DELTA variante nou kop uitsteek. En nou probeer hul meer mense "jaag in rigting van vaccines".